
ГР. КРУМОВГРАД

Д  О  К Л  А  Д  Н  А   З  А  П  И  С  К  А

от  Себихан Керим Мехмед – кмет на община Крумовград

 
Относно: Закриване на изнесени полудневни групи в с. Подрумче към ДГ „Юрий Гагарин“ гр. Крумовград и откриване на детска градина вс. Подрумче, община Крумовград


УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,

 Целодневната детска градина в с. Подрумче, община Крумовград е закрита със Заповед № КО-284/13.10.1993 година на кмета на община Крумовград. От тогава до днешна дата децата се отглеждат и възпитават в полудневни групи. До 2016 година полудневната група беше към ОУ „Н. Вапцаров“ с. Подрумче. От септември 2017 г. до днешна дата и с изменението на Закона за предучилищно и училищно образование полудневните групи в с. Подрумче са на административно подчинение към ДГ „Юрий Гагарин“ гр. Крумовград. 
През последните няколко учебни години броят на децата, родени в с. Подрумче е много голям и се наложи да се утвърдят две групи. Групите се помещават в две стаи в сградата на Основно училище „Никола Вапцаров“ с. Подрумче. Стаите са преходни, което създава затруднения при работата на педагозите и отклонява вниманието на останалите деца. В сградата няма вътрешни тоалетни и санитарни възли. В училището няма свободни стаи, за да се осигурят условия за отглеждане и възпитание, съгласно изискванията на Наредба № 3 за здравните изисквания към детските градини. Родителите на децата, желаят децата им да се отглеждат, обучават и възпитават в детска градина с целодневна организация на учебния ден. Поради, липса на условия в детската градина част от децата от с. Подрумче, по преценка на родителите си, се записваха в детски градини в с. Полковник Желязово и град Крумовград, за да посещават детски градини с целодневна организация на учебния ден.
Поради тези причини и необходимостта от изграждането на нова детска градина в село Подрумче Община Крумовград кандидатства по Програма „Изграждане, пристрояване, надстрояване и реконструкция на детски ясли, детски градини и училища (2020 - 2022)”, по модул 1: „Изграждане на нови сгради за детски ясли и детски градини, както и пристрояване, надстрояване и реконструкция на съществуващи“.
Към днешна дата, изпълнението на строително-монтажните дейности е приключено. Доставено и монтирано е оборудването на сградата, съгласно разпоредбите на Наредба № 3 за здравните изисквания към детските градини и Наредба № 24 за физическата среда и информационното и библиотечното осигуряване на детските градини, училищата и центровете за подкрепа за личностно развитие. 

Изградена е сграда за целодневна детска градина за две групи от по 25 деца в група. Дворното пространство е благоустроено като са изградени зони за почивка и активни игрови и спортни дейности за децата, изградени са: обща открита спортна /физкултурна/ площадка и открити площадки за игра - по една за всяка група. Обособени са и следните помещения: 

1. Занималня и спалня с необходимите към тях детски санитарен възел с тоалетни, умивалници и гардероб за две групи от по 25 деца; 
2. Разливни за двете групи, оборудвани с мивки, миялни и стерилизатори; 
3. Физкултурно-музикален салон със склад за уреди и санитарен възел към него; 
4. Кухненски блок, включващ помещения за: топла и студена кухня; подготвителна за месо; подготвителна за птици и риба; подготвителна за зеленчуци; дезинфекционна за яйца; склад за зеленчуци, склад за сухи продукти, амбалаж, гардероб, санитарен /хигиенен/ възел за кухненския персонал; 
5. Пералното помещение със склад за мръсно бельо, пералня, сушилня, гладачна, склад за чисто бельо, гардероб и санитарен възел за персонала на пералнята;
6. Медицински кабинет и изолационно помещение със санитарен възел към него;
7. Кабинет на директора и методически кабинет/учителска стая; 
8. Кабинет за ресурсен учител/логопед/ психолог; 
9. Кабинет за домакин/счетоводител;
10. Битови стаи;
11. Котелно със склад към него.

Предстои сформиране на две групи, съобразно изискванията на чл. 53 от Наредбата за финансиране на институциите в системата на предучилищното и училищното образование,  който гласи: „броят на децата в групите в детските градини и на учениците в паралелките в училищата се определя с нормативи за минимален и максимален брой съгласно приложение № 7”, като минималният норматив в група е 12 деца, а максималният – 23 деца.
След това следва да се назначи персонал - четирима учители и двама помощник-възпитатели, съгласно разпоредбите на чл. 15, ал. 5 и ал. 6 от Наредба № 5 за предучилищното образование „при целодневна организация за една група в детската градина задължително се назначават най-малко двама учители, които работят съвместно в групата поне един час дневно” и „при целодневна организация за една група в детската градина задължително се назначава най-малко един помощник - възпитател”. Нужно е и назначаване на друг помощен персонал за приготвяне на храна и поддържане на материлната база.
С разкриването на целодневна детска градина в с. Подрумче ще отпадне необходимостта от изнесените полудневни групи в с. Подрумче към ДГ „Юрий Гагарин“ гр. Крумовград. Децата записани в полудневните групи за учебната 2024/2025 година ще бъдат прехвърлени и разпределени по възрастов признак в новосформираните 2 групи към целодневната детска градина.

Съгласно чл. 313, ал.1, т. 3 от Закона за предучилищното и училищно образование, производството по издаване на заповед за откриване, преобразуване, промяна на общински детски градини започва по предложение на кмета на общината, след решение на общинския съвет.
За функционирането на новата детска градина е необходимо да се извърши подбор и назначаване на директор, който от своя страна следва да извърши подбор и назначаване на педагогически и непедагогически персонал, след което следва да се извърши записването на деца. Предвид кратките срокове до откриване на новата учебна 2024/2025 година, предлагам да бъде допуснато предварително изпълнение на решението по реда на чл. 60, ал. 1 от АПК за да може до започването на новата учебна година, а именно 16.09.2024 г. да са извършени всички административни и организационни действия необходими за функционирането на новата детска градина.

Въз основа на горе изложеното и на основание чл. 17, ал. 1, т. 3, чл. 21, ал. 2 от Закона за местното самоуправление и местната администрация, чл. 313, ал. 1, т. 3 от Закона за предучилищното и училищно образование и чл. 54, ал. 1 от Наредбата за финансиране на институциите в системата на предучилищното и училищното образование, във връзка с чл. 74 и чл. 60, ал. 1 от АПК предлагам Общински съвет Крумовград да вземе следното:

Р Е Ш Е Н И Е:

1. Закрива изнесените полудневни групи в с. Подрумче, община Крумовград, които са на административно подчинение към ДГ „Юрий Гагарин“ гр. Крумовград.
2. Открива Детска градина „Щастливо детство“ със седалище и адрес на управление: с. Подрумче, община Крумовград с две целодневни групи, считано от 09.09.2024 година.
3. Пренасочва записаните деца в изнесените полудневни групи с. Подрумче към ДГ „Щастливо детство“ с. Подрумче, община Крумовград.
4. Обучението и дейността на ДГ „Щастливо детство“ да се извършва в сграда за целодневна детска градина на адрес: с. Подрумче, община Крумовград.
5. Определя численост на персонала в ДГ „Щастливо детство“ с. Подрумче, община Крумовград - 9 щата, като финансирането на детското заведение до края на календарната година да е от средствата на дейност „Детски градини“ и „Подготвителни групи към детски градини“.
6. Възлага на Кмета на Община Крумовград осъществяването на всички дейности, необходими за правилното и законосъобразно изпълнение на решението.
7. Допуска предварително изпълнение на решението на основание чл. 60, ал. 1 от АПК, съгласно изложените мотиви в докладната записка.

ВНЕСЪЛ ДОКЛАДНАТА: …….….…….………                   

(Себихан Мехмед)
Изготвил: ……………….(К. Тюрдиева)
Съгласували: 1……………(Н. Акиф)
   
  2…………..………(В. Пехливанова)
